da en en en fr de da id da nb da da da da da da da da da da da da da en en
Sølv efter omskiftelig weekend - Svanholm Cricketklub
Søndag d. 4. september 2011 kl. 22:27 af Henrik Pfaff
1. holdets kamp sidste weekend mod Herning regnede i stykker og så kom Herning igen til København lørdag i håb om at sikre sig årets sølvmedaljer. Dem ville klubben få med sejr over Svanholm lørdag og over Husum søndag, mens Svanholm ikke måtte vinde over Glostrup.
Og det gik efter Hernings plan for så vidt angår klubbens egne kampe. De slog Husum og os, skønt vi lavede 155 på en meget tung bane. Men vore markspillere droppede de to brødre Petersen ni gange. De var de to, der lavede alle pointene.
Søndag havde Glostrup lagt op til slutkampen om det mesterskab på Svanholm Park med masser af ”lir” i stil med AG-Københavns smagløse afvikling af håndboldkampe. Der var larmende musik, champagne, guldlame trøjer til mestrene og efterfølgende stor dejlig hjemmebagt lagkage til alle, der ville have det – og selvfølgelig tilskuerrekord i København for året. Det var faktisk ikke til at finde en parkeringsplads. En Glostrup tilhænger havde endog produceret en T-shirt hvor en skabning iklædt Glostrup-tøj bagfra behandlede en svane iklædt Svanholm-tøj på en måde, som hvis det havde været to væsener af samme art, kunne have givet afkom.
T-shirten skal symbolisere – smagfuldt- at Glostrup fuckede Svanholm. Sådan blev det nu ikke i slutkampen
Selve kampen havde alene betydning for sølv- og bronze fordelingen. Glostrup havde for længst lagt sig langt i spidsen.
Glostrup præsterede utvivlsomt årets dårligste gærdeindsats og var ude for 98, skønt Svanholm forærede dem 30 ekstra, hvoraf de 25 var udenom. I begyndelsen, hvor Svanholms ene åbningskaster fyrede den ene skæve bold af efter den anden, var Mr. Ekstra næsten det sted i regnskabet, hvor der var mest aktivitet.
Dette selskab fejrede 15 års jubilæum som frokostspisere under Svanholm-Glostrup
Men meget kan man sige om antallet af udenom, men det var både udenom og øvrig kastning med længde, så når vi ikke kastede skævt fik Glostrup alligevel ikke ram på boldene. Glostrups første virkede frustrerede og forhastede sig, når de endelig fik bat på bold, mens de sidste ikke kunne stille noget op med Svanholms bløde kastere Bret Mulder, Bobby Chawla og Hamid Shah.
Svanholms gærdeindsats var nu heller ikke prangende Glostrups Bashir Shah tog de første fem gærder, mens Svanholms Zameer Khan som dagens topscorer lagde en vis bund med 25, men Svanholm passerede for tabet af 6 gærder, hvor James Moniz med nogle befriende slag til sidst fik slukket Glostrups forhåbninger om at ende som ubesejret.
Altså sølv lige som sidste år, hvor vi endte i omkamp i Herning efter at have endt turneringen a point med jyderne. Men sølv, og pokal- og 20/20 vindere i år, så det var vel ikke så ringe endda.
Sølvvinderne anno 2011 - Medaljerne var desværre sendt til Herning - men det er jo også rart at have noget tilgode
En rose til Martin Jørgensen som tak for hans regnskabsføring med meget mere gennem mange år
En rose til Martin Jørgensen som tak for hans regnskabsføring med meget mere gennem mange år